CELEX: 32011D0106
Language: ro
Date: 2011-02-15 00:00:00
Title: Decizia 2011/106/PESC a Consiliului din 15 februarie 2011 privind adaptarea și prelungirea perioadei de aplicare a măsurilor prevăzute în Decizia 2002/148/CE de încheiere a consultărilor cu Zimbabwe în conformitate cu articolul 96 din Acordul de parteneriat ACP-CE

17.2.2011   
            
            
               RO
            
            
               Jurnalul Oficial al Uniunii Europene
            
            
               L 43/31
            
         DECIZIA 2011/106/PESC A CONSILIULUI
   din 15 februarie 2011
   privind adaptarea și prelungirea perioadei de aplicare a măsurilor prevăzute în Decizia 2002/148/CE de încheiere a consultărilor cu Zimbabwe în conformitate cu articolul 96 din Acordul de parteneriat ACP-CE
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217,
   având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1) și revizuit la Ouagadougou, Burkina Faso, la 23 iunie 2010 (2), (denumit în continuare „Acordul de parteneriat ACP-UE”), în special articolul 96,
   având în vedere Acordul intern între reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (3), în special articolul 3,
   având în vedere propunerea Comisiei Europene,
   întrucât:
   
               (1)
            
            
               Prin Decizia 2002/148/CE (4), consultările cu Republica Zimbabwe derulate în conformitate cu articolul 96 alineatul (2) litera (c) din Acordul de parteneriat ACP-UE au fost încheiate și au fost adoptate măsurile adecvate, astfel cum se menționează în anexa la decizia menționată.
            
         
               (2)
            
            
               În temeiul Deciziei 2010/97/PESC a Consiliului (5), măsurile menționate în anexa la Decizia 2002/148/CE au fost adaptate, iar perioada de aplicare a acestora a fost prelungită pentru 12 luni, până la 20 februarie 2011.
            
         
               (3)
            
            
               Crearea Guvernului de Uniune Națională (GUN) a fost recunoscută ca o oportunitate pentru restabilirea unei relații constructive între Uniunea Europeană și Zimbabwe și pentru sprijinirea punerii în aplicare a programului de reformă al Zimbabwe.
            
         
               (4)
            
            
               Totuși, acestea sunt subminate de progresele insuficiente ale GUN în punerea în aplicare a anumitor elemente esențiale ale Acordului de parteneriat ACP-UE, pentru realizarea cărora GUN s-a angajat prin Acordul politic global (APG).
            
         
               (5)
            
            
               Prin urmare, perioada de aplicare a măsurilor menționate în Decizia 2002/148/CE ar trebui prelungită. Aceste măsuri ar trebui să fie revizuite în mod constant având în vedere progresele concrete înregistrate pe teren,
            
         ADOPTĂ PREZENTA DECIZIE:
   Articolul 1
   Măsurile menționate în scrisoarea anexată la prezenta decizie sunt prelungite, fiind măsuri adecvate în sensul articolului 96 alineatul (2) litera (c) din Acordul de parteneriat ACP-UE.
   Aceste măsuri se aplică până la 20 februarie 2012. Măsurile se monitorizează în mod constant.
   Articolul 2
   Scrisoarea din anexa la prezenta decizie se adresează președintelui Republicii Zimbabwe, domnul Mugabe, și se transmite în copie prim-ministrului Tsvangirai și viceprim-ministrului Mutambara.
   Articolul 3
   Prezenta decizie intră în vigoare la data adoptării.
   Articolul 4
   Prezenta decizie se publică în Jurnalul Oficial al Uniunii Europene.
   
      Adoptată la Bruxelles, 15 februarie 2011.
      
         
            Pentru Consiliu
         
         
            Președintele
         
         MATOLCSY Gy.
      
   
   
      (1)  JO L 317, 15.12.2000, p. 3.
   
      (2)  JO L 287, 4.11.2010, p. 3.
   
      (3)  JO L 317, 15.12.2000, p. 376.
   
      (4)  JO L 50, 21.2.2002, p. 64.
   
      (5)  JO L 44, 16.2.2010, p. 20.
   
      ANEXĂ
      
         SCRISOARE CĂTRE PREȘEDINTELE REPUBLICII ZIMBABWE
      
      Uniunea Europeană acordă o importanță deosebită dispozițiilor articolului 9 din Acordul de parteneriat ACP-UE. Ca elemente esențiale ale acordului de parteneriat menționat, la baza relațiilor noastre stau respectarea drepturilor omului, instituțiile democratice și statul de drept.
      Prin scrisoarea din 19 februarie 2002, Uniunea Europeană v-a informat cu privire la decizia sa de a încheia consultările purtate în temeiul articolului 96 din Acordul de Parteneriat ACP-UE și de a adopta măsuri adecvate, în sensul articolului 96 alineatul (2) litera (c) din respectivul acord.
      Prin scrisoarea din 15 februarie 2010, Uniunea Europeană v-a informat cu privire la decizia sa de a nu revoca măsurile adecvate și de a prelungi perioada de aplicare a acestora până la 20 februarie 2011.
      De la instituirea Guvernului de Uniune Națională (GUN) în 2009, Uniunea Europeană a salutat progresele obținute în baza Acordului politic global (APG). Uniunea Europeană reafirmă importanța deosebită pe care o acordă dialogului politic prevăzut la articolul 8 din Acordul de parteneriat ACP-UE și lansat oficial, la cererea Guvernului Republicii Zimbabwe, cu ocazia reuniunii troicii ministeriale UE-Zimbabwe din 18-19 iunie 2009 de la Bruxelles. La ultima reuniune ministerială din 2 iulie 2010, o delegație reprezentativă a Republicii Zimbabwe condusă de ministrul Mangoma a prezentat o versiune actualizată a Planului de angajament în ceea ce privește APG. Uniunea Europeană a luat cunoștință de progresele obținute până la acea dată în punerea în aplicare a APG și a informat Guvernul Republicii Zimbabwe, prin scrisoarea din 29 septembrie 2010, cu privire la alocarea indicativă a celui de al 10-lea FED (130 de milioane EUR care devin disponibili odată cu ridicarea măsurilor prevăzute la articolul 96 și cu semnarea unui document de strategie de țară). UE își menține angajamentul de a intensifica în continuare dialogul politic prevăzut la articolul 8.
      Uniunea Europeană sprijină eforturile în curs ale GUN de punere în aplicare a APG și salută progresele obținute în stabilizarea economiei și reinstaurarea serviciilor sociale de bază. Cu toate acestea, Uniunea Europeană regretă lipsa progreselor înregistrate în ceea ce privește acordurile politice cheie ale APG.
      Uniunea Europeană încurajează toate părțile din componența GUN să își mențină angajamentul de a implementa reformele democratice, astfel cum figurează în acordul politic global. Uniunea Europeană consideră că s-au înregistrat progrese de importanță majoră în acest domeniu, cum ar fi înțelegerea între toate părțile din componența GUN asupra unor pași concreți către crearea unui mediu propice pentru alegeri pașnice și credibile.
      În acest context, Uniunea Europeană salută intensificarea diplomației regionale și eforturile Comunității de Dezvoltare a Africii de Sud (SADC) și a statelor sale membre în crearea unui mediu favorabil alegerilor.
      Prin urmare, Uniunea Europeană a decis să prelungească până la 20 februarie 2012 perioada de aplicare a măsurilor adecvate stabilite în Decizia 2002/148/CE a Consiliului și adaptate în Decizia 2010/97/PESC a Consiliului. Uniunea Europeană dorește să asigure Zimbabwe de disponibilitatea sa continuă de a se angaja și de a examina în orice moment restricțiile privind cooperarea în scopul dezvoltării. Ne exprimăm speranța că se vor realiza progrese concrete pe teren pentru a permite reluarea cooperării depline. În acest context, Uniunea Europeană va urmări îndeaproape pașii făcuți de către Guvernul Republicii Zimbabwe către asigurarea unor alegeri credibile.
      Cu deosebită considerație,
      Pentru Uniunea Europeană